33. schôdza NR SR - 14.deň - A. dopoludnia
Dátum: 2025-04-15
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

46. Ďakujem veľmi pekne, ctené plénum, vážené dámy, vážení páni, milá verejnosť, ktorá to sledujete online, ale takisto chcem privítať študentov, ktorí sú na balkóne Národnej rady, ktorí prišli pozrieť, ako funguje Národná rada, ako sa rokuje v Národnej rade, tak ja by som sa možno prihovoril vám, študenti, keďže vidím, že z opozície tu nie je ani jeden poslanec, jeden pán Kotlár tu je, ale on je expert na kukurice, takže ja by som vám chcel vysvetliť, aký problém sa tu dnes rieši a aký máme problém v parlamente dlhodobo. Asi ste mnohí z vás zachytili to, niekde na internete alebo na sociálnych sieťach, že niektorí poslanci Národnej rady, to je tých 150 poslancov, ktorí by mali byť vzorom, ktorí by mali ísť príkladom pre všetkých ľudí na Slovensku, tak že niektorým sa tu pletie jazyk, keď rozprávajú. Nevedia správne gestikulovať, nevedia správne vyslovovať tie správne slová, motajú vo vetách, slovo, ktoré má byť na začiatku, je na konci a tak ďalej. No a keďže vy študenti nie ste hlúpi a viete, kedy sa tak ľudia správajú, tak myslíte si to správne, áno, títo poslanci sú mnohokrát pod vplyvom alkoholu a niekedy aj pod vplyvom iných návykových látok. Predstavte si, že v tomto parlamente, v Národnej rade Slovenskej republiky, ste vyhadzovaní za to, keď poviete svoj názor. Napríklad Igor Matovič je jeden z dvoch poslancov Národnej rady historicky, ktorý bol vyhodený z parlamentu predsedajúcim Gašparom, to je ten človek, ktorý tu teraz nie je, ale bol tu vtedy prezidentom Policajného zboru a je obžalovaný a obvinený, za chvíľu ho čaká súd, tak ten človek vyhodil Igora Matoviča z tohto pléna preto, lebo Igor Matovič si dovolil povedať pravdu. Dovolil si povedať, že na Slovensku nám vládne mafia a za to bol vyhodený. Pred časom, asi tri týždne pred tým, som bol vyhodený z parlamentu ja. Takisto ten predsedajúci Gašpar zavolal na mňa políciu a nechal ma vyviesť z toho pléna len preto, lebo som mal na tričku napísané, že oni si zvýšili platy, vládni poslanci, a ľuďom zvýšili dane. Za to, že som mal na tričku napísaný svoj názor, za to som bol vykázaný a vyhodený z tohto pléna, ale poslanci Národnej rady, ktorí tu pijú, ktorí tu slopú, ktorí tu chľascú od rána do večera, títo tu môžu to robiť bez problémov, si tu môžu piť, môžu tu potom koktať, môžu tu potom breptať, môžu sa vysmievať všetkým slušným ľuďom do tváre bez toho, že by im bolo nejako niečo zakázané alebo že by boli vyhodení, alebo aby im bol znížený plat. Takto si tu na Slovensku žijeme, milí študenti. Predstavte si vy, že by ste mali učiteľa, ktorý by vás vyučoval a bol by pod vplyvom alkoholu, bolo by z neho cítiť z úst ten smrad, vyučoval by vás, breptal by, koktal by, vymýšľal by si, vymieňal by slová vo vetách a takýto učiteľ by vás učil. Ako dlho by ten učiteľ vydržal na svojej pozícii, milí študenti? Hneď ako by sa to dozvedel riaditeľ, hneď ako by sa to dozvedeli vaši rodičia, tak ten učiteľ by bol vyhodený z roboty a tak je to správne. Práve preto sa alkohol nepredáva všetkým ľuďom bežne len tak. Práve preto máme zákony, ktoré chránia mladých ľudí, najmä mladých ľudí pred tým, aby nekupovali alkohol, aby ho nepili, pretože vieme, čo všetko alkohol prináša do rodín, vieme, čo robí s ľudským telom, a ja to skúsim tuná prečítať pre mojich kolegov, lebo niekedy mám pocit, že sa nerozumieme, a chcem vám prečítať, čo mi vypísala umelá inteligencia, keď som sa opýtal, aby mi napísala pár dôvodov, prečo nie je dobré piť alkohol. Tak, po prvé, sú to negatívne účinky na zdravie, pečeň, alkohol poškodzuje pečeň, napr. cirhóza, stukovatenie pečene. Alkohol ničí mozog, ovplyvňuje mozgové funkcie, pamäť, sústredenie, emócie. Alkohol poškodzuje srdce, riziko vysokého tlaku, srdcových chorôb a mozgovej mŕtvice. Takisto je to riziko rakoviny, už to tu spomínal aj pán predsedajúci Danko, zvyšuje šance na rakovinu, najmä úst, hrdla, pečene a u žien prsníka. Ďalší dôvod – psychické dopady. Môže zhoršovať úzkosť a depresie, narušuje spánok, aj keď niekedy uspáva, pán Danko. Znižuje sebaovládanie, čo môže viesť k impulzívnemu správaniu, to môžete vidieť na tlačovkách Roberta Fica občas, ktorý kričí na novinárov, nadáva im, veľakrát sa prebreptne, veľakrát povie slová, ktoré by nechcel, urážlivé nadávky na opozíciu, na novinárov, to sa týmto politikom bežne deje. Závislosť alkohol prehlbuje, je návykový, vzniká psychická aj fyzická závislosť, čo je veľmi ťažké potom prekonať. Taktiež spoločenské problémy, hádky, násilie, nehody, pán Danko, nehody, rozchody. Množstvo tých vládnych politikov má toľko mileniek, že my to už nestíhame ani počítať a hovoria si, že sú konzervatívci. Presadzujú, že otec je muž a mama je žena a majú toľko mileniek, že človek už nevie, či ich nestriedajú častejšie ako svoje ponožky. Vodiči pod vplyvom alkoholu sú častou príčinou dopravných nehôd, to som už hovoril pánovi Dankovi. A poďme na ďalší dôvod – finančné a pracovné dôsledky. Pitie alkoholu stojí peniaze, ale s tým oni zjavne nemajú problém, tak ako hovoril Igor Matovič, keď sa stal premiérom a prišiel na úrad vlády, tak sme zistili, že bývalý premiér pred ním, Fico alebo Pellegrini, si objednávali alkohol na úrad vlády mesačne za päťtisíc euro z vašich peňazí. Takto sa tu chľasce, milí študenti, takto sa tu pije. Oslabuje výkon, či už v práci alebo v škole, to vidíme, aký máme výkon tejto vlády, ako funguje štát, ako vyzerajú vaše školy, internáty, ako vyzerajú nemocnice, ako máme už podľa Fica 15 rokov postavenú diaľnicu do Košíc, aké máme skvelé univerzity, kde študenti z iných krajín chodia k nám študovať, pretože tak skvelé univerzity máme, samozrejme, myslím to v úvodzovkách, viete, o čom hovorím. No a môže to viesť aj k strate zamestnania, toto je veľmi dôležitá vec, ktorá mi tu, ktorú mi tu vypísala umelá inteligencia. Keď pijete v normálnej spoločnosti, v demokratickej spoločnosti, prídete o zamestnanie. Iba v Národnej rade Slovenskej republiky v roku 2025, keď pijete, nič sa vám nestane. Nič sa vám nestane, milí študenti, rozumiete tomu? V akej absurdnej inštitúcii teraz ste? V inštitúcii, ktorá by mala byť vzorom pre všetkých, pre vás, preto ste tu aj prišli, aby celý národ bol hrdý na túto inštitúciu, tak v tejto inštitúcii pod vedením týchto ľudí, ktorí tu vládnu, Fico, Pellegrini, Danko, Šutaj Eštok, tak pod vedením týchto ľudí v parlamente môžete piť, môžete chľastať, môžete drogovať a nič sa vám nestane. Ale keď poviete svoj názor, keď poviete svoj názor na to, kto nám tu vládne, vtedy vás vyhodia ako špinavú handru. A preto jeden z návrhov hnutia SLOVENSKO je, že ak chcú páni vládni poslanci meniť rokovací poriadok, tak prvá z vecí, ktorú by mali zmeniť v tom rokovacom poriadku, je to, že by malo byť zakázané piť alkohol v parlamente. A keď niekto tu bude piť, pani Vaľová, keď tu niekto bude piť a rozbíjať telefóny na našom klube našim asistentom, tak príde o šesť platov a mal by prísť aj o svoju robotu, pani Vaľová. Tak som zvedavý, pani Vaľová, to je ináč poslankyňa zo SMER-u z mesta Humenné, ktorá sa občas zaoberá aj veštením, som zvedavý, pani Vaľová, ako budete hlasovať a vaši kolegovia, ako budú hlasovať, lebo chľastať, drogovať, to viete, ale zmraziť si platy (reakcie z pléna) a hlasovať za zmrazenie to neviete. (Ruch v sále.) Ďakujem veľmi pekne.